Jeans

Jeans (pe blue jeans) zo un anv saoznek evit ober anv eus ur seurt bragoù graet gant un danvez kotoñs anvet denim. Glas e oant abalamour ma veze livet an danvez gant ul livaj anvet blu di Genova en italianeg, da lavarout eo glas Genova. Hervez ar boaz, pe an henvoaz, ez eus pemp godell outañ, ur fourk prennet gant nozelennoù siellet, gwrierezh hewel liv orañjez, a liv gant kouevr an tachoù, hag un dikedenn e falslêr ouzh an dargreiz.

Bragoùioù-labour e oant da gentañ. Met adalek ar bloavezhioù 1950 e voent diouzh ar c'hiz e-touez yaouankiz SUA. Buan e teujont da vezañ unan eus arouezioù ar vro, evel Coca-Cola, hag ivez arouez ar frankiz dre an dilhad. Er broioù ma rene ar gomunourien, serret ouzh marc'hadourezh ar Stadoù-Unanet, gwelet e oant evel elfennoù fetis ar frankiz, hag er bloavezhioù 1960 e oant evel lifre an enebiezh ouzh ar sistem zoken.

Hiziv e vezont kavet e pep lec'h dre ar bed. Meur a seurt zo, meur a liv, goude ma oant glas da gentañ hepken. N'eo ket sur e vije soñjet gant tud an holl vroioù, evel gant Stadunaniz, ez int un elfenn eus sevenadur hag istor ar Stadoù-Unanet hag ar Far West, met kentoc'h evel unan eus arouezioù ar yaouankiz etrebroadel. Un dilhad diouzh ar c'hiz eo ar brageier-se abaoe meur a vloaz, hag a bep seurt kinkladurioù a weler warne, pell diouzh an dilhad labour orin, abeg da werzhañ anezho teir pe beder gwech keroc'h en Europa eget er Stadoù-UnanetL'Eternel Masculin, par Bernard Roetzel, éd. Könneman, 1999.

E 2004 e oa bet prenet 14 miliard a zollaroù e brageier jeans er Stadoù-Unanet. 	 

 Istor ar Blue jeans 
1853 : da vare ar redadeg d'an aour e oa degouezhet an den yaouank Oscar Levi Strauss e Kalifornia gant gwiadoù d'ober teltennoù ha goloennoù-kirri. Alouberien ar Far West o doa ezhomm a vrageier padus. Neuze e teuas ar soñj dezhañ da ober unan e-barzh an danvez d'ober teltennoù. Ha setu krouet ar jean. Ar patrom kentañ a oa ur bragoù gant nozelennoù da lakaat brikoloù, pe dougelloù.

1853-60 : derc'hel a ra Levi Strauss d'ober bragoùioù jean, nemet gant denim, kotoñs graet e Nîmes (de Nîmes) e kreisteiz Bro-C'hall, gant ar familh André.

1873 : gwrioù war-benn a vez graet bremañ war ar godelloù a-dreñv, e stumm un erer eus ar Menezioù Roc'hellek evel arouez ar frankiz, graet gant neud e liv orañjez. Er memes bloavezh e kroger d'ober godelloù korndachet.

1874 : krog e oar d'ober drevezadennoù eus bragoùioù Levi Strauss.

1886 : bloavezh an dikedenn e falslêr.

1889 : ganet eo The Lee Company e Kansas.

1890 : ar bragoù 501 zo lakaet e gwerzh.

 Pennadoù kar 
 bragoù
 denim
 Levi's 501
 Lee Cooper


 Liamm diavaez 

 Penaos e vez graet ar blue jeans

 Daveennoù 

Rummad:Dilhad
Rummad:Brageier